b"\n_START_ARTICLE_\nThe Best Damn Thing\n_START_SECTION_\nGlasbeni stil in \xc5\xbeanr\n_START_PARAGRAPH_\nMed turnejo je Avril Lavigne dejala, da najraje nastopa s hitrej\xc5\xa1imi pesmimi, kot je\xc2\xa0\xc2\xbbSk8er Boi\xc2\xab. Zaradi tega se je odlo\xc4\x8dila, da album The Best Damn Thing ne bo vklju\xc4\x8deval veliko pesmi z zmernim tempom, temve\xc4\x8d ve\xc4\x8d energi\xc4\x8dnih pesmi._NEWLINE_Avril Lavigne je album opisala kot \xc2\xbbhitro, zabavno, najstni\xc5\xa1ko, mlado, rock, igrivo, agresivno, samozavestno in nekoliko samov\xc5\xa1e\xc4\x8dno delo ... vse v dobrem smislu.\xc2\xab\xc2\xa0Dejala je, da veliko pesmi z albuma zanjo ni imelo globljega pomena: \xc2\xbbNe govorijo o osebnih re\xc4\x8deh, ki jih prestajam. To so samo pesmi.\xc2\xab Album so producirali Dr. Luke, Butch Walker, Avril Lavigne sama in njen takratni mo\xc5\xbe, pevec skupine Sum 41, Deryck Whibley. Travis Barker iz glasbenih skupin Blink-182 in +44 je posnel nekaj bobnarskih to\xc4\x8dk za pesmi z albuma, tako kot Josh Freese, saj produkcijska skupina Avril Lavigne ni mogla dose\xc4\x8di sporazuma z bobnarjem Daveom Grohlom, s katerim je Avril Lavigne \xc5\xbeelela sodelovati na za\xc4\x8detku._NEWLINE_Kot njeni prej\xc5\xa1nji albumi tudi album The Best Damn Thing sestavljajo razli\xc4\x8dne glasbene zvrsti. Album The Best Damn Thing so opisali kot teen pop, pop, pop rock, powerpop, alternativni rock, pop punk, punk in rock album.\n_START_SECTION_\nPromocija\n_START_PARAGRAPH_\nPrvi singl z albuma, pesem\xc2\xa0\xc2\xbbGirlfriend\xc2\xab, so na za\xc4\x8detku nameravali izdati 29. januarja 2007, vendar je zaradi takratne popularnosti pesmi\xc2\xa0\xc2\xbbKeep Holding On\xc2\xab\xc2\xa0na radiu iz\xc5\xa1la kasneje. Singl se je 6. februarja tistega leta premierno predvajal na ottawski radijski postaji HOT 89.9, 26. februarja pa so izdali \xc5\xa1e videospot pesmi. Njen biv\xc5\xa1i kitarist Evan Taubenfeld je na svojem blogu na MySpaceu omenil, da se pojavi v videospotu. Po uspehu pesmi \xc2\xbbGirlfriend\xc2\xab\xc2\xa0se je Avril Lavigne odlo\xc4\x8dila, da jo bo posnela \xc5\xa1e v \xc5\xa1estih drugih jezikih; nazadnje so refren prevedli v \xc5\xa1pan\xc5\xa1\xc4\x8dino, portugal\xc5\xa1\xc4\x8dino, mandarin\xc5\xa1\xc4\x8dino, nem\xc5\xa1\xc4\x8dino, franco\xc5\xa1\xc4\x8dino in italijan\xc5\xa1\xc4\x8dino. Pesem \xc2\xbbKeep Holding On\xc2\xab\xc2\xa0je kasneje iz\xc5\xa1la tudi na soundtracku filma Eragon._NEWLINE_Avril Lavigne je kmalu po izidu albuma pri\xc4\x8dela z manj\xc5\xa1o turnejo za promocijo albuma The Best Damn Thing. Koncertov so se lahko udele\xc5\xbeili samo \xc4\x8dlani njenega kluba obo\xc5\xbeevalcev. S turnejo je pri\xc4\x8dela v Calgaryju, Alberta, kjer je nastopila pred pribli\xc5\xbeno 200 ljudmi. Kasneje so 2. aprila 2007 koncert v Calgaryju predvajali tudi na televiziji, in sicer na kanalu CBC Network. Na turneji je izvajala samo pesmi z albuma The Best Damn Thing, kasneje pa je nastopila \xc5\xa1e v Los Angelesu, Parizu in Madridu. Poleg tega je v New York Cityju in Hollywoodu ob izidu albuma organizirala podpisovanje avtogramov._NEWLINE_18. februarja 2007 je AOL Music izdal odlomke pesmi \xc2\xbbEverything Back But You\xc2\xab, \xc2\xbbI Can Do Better\xc2\xab\xc2\xa0in\xc2\xa0\xc2\xbbWhen You're Gone\xc2\xab Pesem \xc2\xbbAlone\xc2\xab\xc2\xa0(B-stran singla \xc2\xbbGirlfriend\xc2\xab) je 29. marca 2007 iz\xc5\xa1la na iTunesu v Avstraliji in na Novi Zelandiji. 14. aprila 2007 je ottawska radijska postaja HOT 89.9 ob 18:00 pri\xc4\x8dela predvajati vse pesmi z albuma._NEWLINE_Avril Lavigne se je promocije albuma The Best Damn Thing lotila nekaj dni pred izidom, ko je pri\xc4\x8dela nastopati v oddajah Saturday Night Live, Late Show with David Letterman, TRL, The Ellen DeGeneres Show, Live with Regis and Kelly in The Tonight Show with Jay Leno._NEWLINE_11. septembra 2007 je Avril Lavigne nastopila v zadnji epizodi kanadske oddaje Kanadski idol, kjer je nastopila s pesmimi\xc2\xa0\xc2\xbbHot\xc2\xab\xc2\xa0in\xc2\xa0\xc2\xbbWhen You're Gone\xc2\xab. V oddaji je oznanila, da bo album promovirala tudi z ve\xc4\x8djo turnejo._NEWLINE_Avril Lavigne je v sklopu promocije albuma The Best Damn Thing pri\xc4\x8dela sodelovati tudi s spletno stranjo Stardoll. Oblikovala je lastno \xc2\xbblutko\xc2\xab\xc2\xa0in deset minut odgovarjala na vpra\xc5\xa1anja svojih obo\xc5\xbeevalcev. Na spletni strani je pri\xc4\x8dela tudi z lastno kolumno in izdala nekaj kosov iz linije obla\xc4\x8dil Abbey Dawn.\n_START_SECTION_\nTurneje\n_START_PARAGRAPH_\n\xc4\x8cez celo leto 2007 je Avril Lavigne album The Best Damn Thing promovirala s turnejo The Best Damn Thing Promotional Tour, v sklopu katere je nastopala predvsem na televizijskih koncertih za kanale CBC in MTV v Kanadi in Parizu. Zaigrala je tudi na treh koncertih v \xc5\xbeivo v Mehiki in na koncertih v Rimu, Hong Kongu in Rusiji ter prvi\xc4\x8d v svoji karieri nastopila na Kitajskem; koncert v Shanghaiju, kjer je nastopila, je bil razprodan. Kasneje je v Evropi nastopila \xc5\xa1e na najrazli\xc4\x8dnej\xc5\xa1ih poletnih festivalih. V Aziji je nastopila na poletnem festivalu Sonic v Osaki, Japonska, na koncu leta pa je pri\xc4\x8dela s turnejo Jingle Bell Christmas Tour._NEWLINE_Kasneje je Avril Lavigne organizirala turnejo The Best Damn Tour in od 5. marca do 6. oktobra 2008 nastopila na okoli 110 koncertih. V sklopu turneje je med marcem in majem nastopala predvsem na koncertih v severnoameri\xc5\xa1kih mestih, od maja do julija je nastopala po Evropi, julija se je vrnila v Zdru\xc5\xbeene dr\xc5\xbeave Amerike in Kanado, kjer je ostala do avgusta, med avgustom in oktobrom pa je nastopala predvsem po Aziji. Na severnoameri\xc5\xa1kem delu njene turneje so jo kot spremljevalni glasbeniki spremljali \xc4\x8dlani glasbene skupine Boys Like Girls, v Evropi pa glasbena skupina Jonas Brothers. Poleg tega so jo ob\xc4\x8dasno spremljale \xc5\xa1e glasbene skupine, kot sta Double Faced Eels in The Midway State. Na turneji je izvajala predvsem pesmi z albuma The Best Damn Thing, a je nekajkrat nastopila tudi s starej\xc5\xa1imi singli z albumov Let Go in Under My Skin. 9. septembra 2009 so izdali DVD iz koncerta v \xc5\xbeivo, imenovan The Best Damn Tour - Live in Toronto._NEWLINE_Avril Lavigne na za\xc4\x8detku niso pustili organizirati koncerta v Maleziji, saj naj bi bila \xc2\xbbpreve\xc4\x8d seksi\xc2\xab. Kakorkoli \xc5\xbee, nazadnje ji je 29. avgusta 2008 vlada dr\xc5\xbeave vseeno pustila nastopiti._NEWLINE_Avril Lavigne je zaradi \xc2\xbbakutnega laringitisa\xc2\xab\xc2\xa0odpovedala severnoameri\xc5\xa1ki koncert 8. novembra. Istega dne je odpovedala tudi koncert v Barceloni, \xc5\xa0panija in tako prenehala s turnejo.\n_START_SECTION_\nSingli\n_START_PARAGRAPH_\nPrvi singl z albuma, pesem\xc2\xa0\xc2\xbbGirlfriend\xc2\xab, je produciral Dr. Luke in takoj ob izidu je postala globalna uspe\xc5\xa1nica, saj je zasedla prvo mesto na lestvici Billboard Hot 100. Vrh lestvic je singl zasedel \xc5\xa1e na dvanajstih drugih lestvicah povsod po svetu, med drugim tudi v Avstraliji, Kanadi in na Japonskem. Singl je postal najbolje prodajana pesem leta 2007. Videospot za pesem je do julija 2008 veljal za najve\xc4\x8dkrat ogledani posnetek na YouTubeu. Posnela je tudi remix pesmi z raperko Lil Mamo._NEWLINE_Kot drugi singl z albuma so izdali pesem\xc2\xa0\xc2\xbbWhen You're Gone\xc2\xab. Power pop balada, ki so jo izdali 19. julija 2007, ko je singl \xc2\xbbGirlfriend\xc2\xab\xc2\xa0\xc5\xa1e vedno zasedal mesta mnogih lestvic, je do konca poletja postala svetovna uspe\xc5\xa1nica. Zasedla je \xc4\x8detrto mesto na evropski glasbeni lestvici, eno izmed prvih tridesetih mest na lestvici Billboard Hot 100 in eno izmed prvih dvajsetih mest na lestvicah v trinajstih drugih dr\xc5\xbeavah. Preko raz\xc5\xa1irjene verzije albuma The Best Damn Thing so izdali \xc5\xa1e akusti\xc4\x8dna razli\xc4\x8dica pesmi._NEWLINE_Pesem\xc2\xa0\xc2\xbbHot\xc2\xab\xc2\xa0so oktobra 2007 izdali kot tretji singl z albuma. Pesem sta napisala Avril Lavigne in Evan Taubenfeld in Avril Lavigne je dejala, da je to njena najbolj osebna pesem s tega albuma. V besedilu pevka poje o fantu, zaradi katerega ji \xc2\xbbpostane vro\xc4\x8de\xc2\xab, videospot za pesem pa so opisali kot najprivla\xc4\x8dnej\xc5\xa1i videospot v njeni karieri. Pesem \xc2\xbbHot\xc2\xab\xc2\xa0je postala najmanj uspe\xc5\xa1na pesem Avril Lavigne v Zdru\xc5\xbeenih dr\xc5\xbeavah Amerike, saj je na lestvici Billboard Hot 100 zasedla le petindevetdeseto mesto. Kljub temu se je uvrstil med prvih deset pesmi na japonski in kanadski lestvici ter med prvih dvajset pesmi na avstralski lestvici. Posneli so tudi japonsko razli\xc4\x8dico pesmi, kjer so refren zapeli v mandarin\xc5\xa1\xc4\x8dini. Kot \xc4\x8detrti singl z albuma so 13. julija 2008 izdali pesem\xc2\xa0\xc2\xbbThe Best Damn Thing\xc2\xab, ki jo je produciral Butch Walker. V Italiji in Kanadi so kot radijski singl izdali \xc5\xa1e pesem \xc2\xbbInnocence\xc2\xab.\n_START_SECTION_\nSprejem kritikov\n_START_PARAGRAPH_\nNa za\xc4\x8detku so glasbeni kritiki albumu The Best Damn Thing dodeljevali predvsem pozitivne ocene. Kritiki s spletne strani Metacritic so mu dodelili povpre\xc4\x8dno oceno, saj je na podlagi devetnajstih ocen dobila 66 od 100 to\xc4\x8dk. Novinar revije The New York Times je o albumu napisal: \xc2\xbbVsaka beseda in vsak ton s tretjega glasbenega albuma Avril Lavigne vodi k nekemu skupnemu cilju.\xc2\xab Spletna stran Allmusic je albumu dodelila 4,5 to\xc4\x8dke od 5 to\xc4\x8dk in zraven je kritik s strani napisal: \xc2\xbbAlbum predstavlja soundtrack najstnikom in u\xc5\xbeitek vsem drugim.\xc2\xab\xc2\xa0Novinar revije PopMatters je v svoji oceni albuma napisal: \xc2\xbbTu je torej Avril, \xc5\xa1e vedno nezgre\xc5\xa1ljiva znanilka smrti bubblegum popu.\xc2\xab\xc2\xa0Novinar revije Jam! je o pesmih z albuma napisal: \xc2\xbbPesmi so pravzaprav namenjene samo enkratnim poslu\xc5\xa1alcem.\xc2\xab\xc2\xa0Novinar revije The Guardian je album ozna\xc4\x8dil za \xc2\xbbzmagoslavno vrnitev\xc2\xab.\n_START_SECTION_\nObto\xc5\xbebe plagiatorstva\n_START_PARAGRAPH_\n25. maja 2007 sta tekstopisca James Gangwer in Tommy Dunbar Avril Lavigne, njenega partnerja pri pisanju besedil, Lukasza Gottwalda, organizacijo Almo Music in zalo\xc5\xbebo RCA Records to\xc5\xbeila, saj naj bi pesem \xc2\xbbGirlfriend\xc2\xab\xc2\xa0vklju\xc4\x8devala dele pesmi \xc2\xbbI Wanna Be Your Boyfriend\xc2\xab\xc2\xa0glasbene skupine The Rubinoos, izdane leta 1978 preko zalo\xc5\xbebe Beserkley Records. Januarja 2008 so s to\xc5\xbebo zaklju\xc4\x8dili in Avril Lavigne in Lukasz Gottwald opro\xc5\xa1\xc4\x8dena vseh obto\xc5\xbeb._NEWLINE_Junija 2007 je kanadska pevka in tekstopiska Chantal Kreviazuk, s katero je Avril Lavigne napisala veliko pesmi za svoj drugi glasbeni album, Under My Skin, v intervjuju z revijo Performing Songwriter spregovorila o njeni delovni etiki in sposobnosti pisanja besedil. Chantal Kreviazuk je trdila, da je pesem \xc2\xbbContagious\xc2\xab\xc2\xa0temeljila na posnetku, ki ji ga je poslala leta 2005. 6. julija 2007 je Avril Lavigne v odprtem pismu, objavljenem na svoji spletni strani, te obto\xc5\xbebe zanikala. Chantal Kreviazuk je grozila s to\xc5\xbebo, zato se ji je kmalu zatem opravi\xc4\x8dila in preklicala obto\xc5\xbebe.\n_START_SECTION_\nDose\xc5\xbeki na lestvicah\n_START_PARAGRAPH_\nAlbum The Best Damn Thing je v prvih nekaj urah od izida v Zdru\xc5\xbeenem kraljestvu prodal ve\xc4\x8d kot 19.000 izvodov in nazadnje v prvem tednu prodal ve\xc4\x8d kot 60.000 izvodov. Postal je prvi album Avril Lavigne, ki je zasedel prvo mesto na britanski glasbeni lestvici. Poleg tega je debitiral na prvem mestu lestvice Billboard 200 z okoli 289.000 prodanimi izvodi v Zdru\xc5\xbeenih dr\xc5\xbeavah Amerike v prvem tednu od izida, kar pa je bilo manj, kot njegov predhodnik, album Under My Skin, ki je v prvem tednu od izida prodal 381.000 izvodov. Po albumu Under My Skin je to postal drugi album, ki je zasedel prvo mesto ameri\xc5\xa1ke glasbene lestvice. Na prvem mestu lestvice je ostal tudi naslednji teden, ko je prodal 121.000 izvodov._NEWLINE_Tudi na kanadski glasbeni lestvici je album s 68.000 prodanimi izvodi, malo manj, kot album Under My Skin, debitiral na prvem mestu. Album je v Kanadi nazadnje prodal ve\xc4\x8d kot 320.000 izvodov. Na avstralski lestvici je album The Best Damn Thing z ve\xc4\x8d kot 35.000 prodanimi izvodi v prvem tednu od izida debitiral na drugem mestu in nazadnje prejel zlato certifikacijo s strani organizacije Australian Recording Industry Association (ARIA); to je bil prvi album Avril Lavigne, ki na avstralski lestvici ni zasedel prvega mesta. Od takrat je s strani organizacije ARIA prejel \xc5\xbee dvakratno platinasto certifikacijo._NEWLINE_Na japonski lestvici je album ob izidu zasedel drugo mesto. V drugem tednu od izida, po nastopu Avril Lavigne v oddaji Music Station, se je z ve\xc4\x8d kot 120.000 prodanimi izvodi povzpel na prvo mesto. S tem je postal njen drugi album, ki je na Japonskem zasedel prvo mesto. Do konca leta je na Japonskem prodal ve\xc4\x8d kot 900.000 izvodov in tako postal tretji najbolje prodajani album leta in edini album samostojnega ustvarjalca med prvimi petindvajsetimi najbolje prodajanimi albumi. Na \xc5\xa1panski glasbeni lestvici je album The Best Damn Thing debitiral na devetem mestu, kar je bilo ni\xc5\xbeje od albuma Under My Skin, ki je tam debitiral na prvem mestu. Album je debitiral na prvem mestu na lestvicah v ve\xc4\x8d kot dvajsetih razli\xc4\x8dnih dr\xc5\xbeavah in v prvem tednu od izida po svetu prodal ve\xc4\x8d kot 784.000 izvodov."